Ons wil nie private gesondheidsorg vernietig – minister | Netwerk24
Ons wil nie private gesondheidsorg vernietig – minister
Deur Elvira Wood 01 Oktober 2018 12:53
Daar is geen plan om van private gesondheidsorg in Suid-Afrika ontslae te raak nie.
Dr. Aaron Motsoaledi, minister van gesondheid.
“Niemand beplan om private gesondheidsorg te vernietig nie. Daar bestaan nie so ’n plan nie.” het dr. Aaron Motsoaledi, minister van gesondheid, Maandag aan afgevaardigdes op die Hospitaalvereniging van Suid-Afrika se konferensie in Bryanston, Johannesburg, gesê.
“Ons het nooit gesê daar is ’n gesondheidstelsel wat op twee vlakke funksioneer nie.
“Wat ek gesê het, is dat ons nie twee stelsels kan hê waar 16% van Suid-Afrikaners toegang tot albei het nie. Wanneer hul private mediese fonds uitgeput is, het hulle die keuse om die staat se gesondheidsorg te gebruik.
“Dít terwyl 84% van Suid-Afrikaners geen keuse het waarheen hulle gaan nie. Hulle kan net gesondheidsdienste gebruik wat die staat lewer – of dit bestaan of nié.
“Dit is waar die NGV inkom.”
Motsoaledi sê siektetoestande kan nie op verskillende maniere behandel word op grond van wat mense kan bekostig nie. “Ons moet ’n einde maak daaraan.
Ons kan nie wag vir openbare gesondheidsorg om eers reggemaak te word voordat ons begin saamwerk nie.
Dr. Aaron Motsoaledi, minister van gesondheid
“Ons kan nie wag vir openbare gesondheidsorg om eers reggemaak te word voordat ons begin saamwerk nie.
“Daar is een private hospitaal in Gauteng wat meer ginekoloë het as wat daar gesamentlik in staatshospitale in Limpopo, Mpumalanga en Noordwes werk.
“Ons moet kyk hoe hierdie ginekoloë by private hospitale ook pasiënte kan help wat net toegang tot openbare gesondheidsorg het.
“Daar is honderde sielkundiges bedrywig in die private sektor en minder as 200 in die openbare sektor. Maak dit nie sin dat hierdie sielkundiges ook in die openbare sektor help nie?”
Hy sê onderhandelinge tussen die staat en verskaffers van byvoorbeeld entstof wys dat die openbare en private sektor suksesvol kan saamwerk.
Kanker is volgens hom die volgende groot gesondheidsprobleem wat Suid-Afrika in die gesig staar, veral borskanker.
Meer oor: Hasa | Aaron Motsoaledi | Ngv | Mediese Fondse | Private Hospitale | Private Gesondheidsorg | Gesondheidsorg | Staatshospitale
Netcare daal skerp ná nuus oor laer winsgrens
Plan vir medici absurd, sê kenner
Ramaphosa: Ons kan NGV bekostig
Eskom ‘gaan dwerg wees teenoor die NGV’